Ο φίλος μου ο Λευτεράκης (ταινία)

Ο φίλος μου ο Λευτεράκης είναι μια ελληνική κωμική κινηματογραφική ταινία του 1962, σε σενάριο και σκηνοθεσία  Αλέκου Σακελλάριου.

Πλοκή
Ο Θεόδωρος "Θοδωράκης" Βλάσσης (Ντίνος Ηλιόπουλος) είναι ευκατάστατος πολιτικός μηχανικός παντρεμένος με τη Φωφώ (Μάρω Κοντού). Ένα βράδυ, ενώ περιμένουν καλεσμένους, χτυπάει το κουδούνι και μια υπάλληλος γουναράδικου φέρνει μια ακριβή γούνα, την οποία έχει παραγγείλει ο Θοδωράκης για την ερωμένη του αλλά, για να δικαιολογηθεί, λέει ψέματα στη γυναίκα του ότι είναι για τον φίλο του, τον Λευτεράκη. Στη συνέχεια, έρχονται ένα ζευγάρι φίλων τους, ο Θανάσης (Γιώργος Κωνσταντίνου) και η Ελένη (Καίτη Πάνου).

Ο Θοδωράκης αποκαλύπτει στον Θανάση ότι έχει δημιουργήσει έναν φανταστικό παιδικό φίλο, το Λευτέρη Τσαμπαρδή, που δήθεν μένει στην Πάτρα, ώστε να δικαιολογεί τις απουσίες του όταν συναντά την ερωμένη του. Αν και η Φωφώ γενικά δυσανασχετεί για την μόνιμη δικαιολογία του αυτή, δεν φαίνεται να γνωρίζει όλη την αλήθεια. Ο Θοδωράκης ανησυχεί ότι η γυναίκα του, παρόλο που πιστεύει ότι υπάρχει Λευτεράκης, υπάρχει κίνδυνος να καταλάβει την αλήθεια. Για να διασκεδάσει τις αμφιβολίες της, πείθει τον Θανάση να έρθει μαζί του σε ένα ταξίδι και να ισχυριστεί ότι γνώρισε το Λευτεράκη, έτσι ώστε να ισχυροποιηθεί το ψέμα. Το ίδιο βράδυ όμως καταφτάνει στο σπίτι τους ένας άντρας (Κώστας Βουτσάς) που ισχυρίζεται ότι είναι ο Λευτεράκης και φαίνεται να γνωρίζει με λεπτομέρειες όλα όσα εχει πει κατά καιρούς ο Θοδωράκης στη γυναίκα του για τον Λευτεράκη. Ο Θοδωράκης αρχίζει να τα χάνει, τα χάνει όμως και ο Θανάσης, καθόσον γνωρίζει ότι Λευτεράκης δεν υπάρχει.

Ο Θοδωράκης περνάει ένα πολύ ανήσυχο βράδυ, καθώς είναι τρομοκρατημένος. Την επόμενη μέρα, η Φωφώ τον πετυχαίνει να μιλάει στο τηλέφωνο με την ερωμένη του και να κανονίζουν να επιστρέψει τη γούνα, παριστάνοντας όμως στη γυναίκα του ότι έχει επαγγελματικό τηλεφώνημα. Η Φωφώ έχει επίγνωση της κατάστασης, αλλά παριστάνει ότι τον πιστεύει. Στη συζήτηση που ακολουθεί μετά το τηλεφώνημα, του ρίχνει περαιτέρω στάχτη στα μάτια λέγοντάς του ότι ο  "Λευτεράκης" της επιβεβαίωσε όλες τις "δικαιολογίες" του Θοδωράκη με προφανή στόχο να τον τρελάνει και να μην καταλάβει την αλήθεια: ότι ο "Λευτεράκης" δεν είναι άλλος από έναν ξάδερφο της φίλης της, της Ισμήνης (Τζένη Κυριακού), που έμαθε για την "μηχανή" του Θόδωρου και της τα είπε χαρτί και καλαμάρι. 

Στο μεταξύ, το θέατρο συνεχίζεται και ο Θοδωράκης βρίσκει την ευκαιρία να ξεμοναχιάσει τον "Λευτεράκη" στον κήπο του σπιτιού και εξοργίζεται τόσο που παίρνει πέτρα να του κοπανίσει το κεφάλι. Το συμβάν διακόπτει η Φωφώ, αλλά όταν αυτή φεύγει ο Θοδωράκης ζητάει από τον Λευτεράκη  να του δείξει την ταυτότητά του. Πριν προλάβει να του τη δείξει, τους διακόπτει η υπάλληλος του γουναράδικου και ζητάει πίσω τη γούνα, αλλά τελικά την παίρνει ο "Λευτεράκης" καθόσον υποτίθεται ότι προοριζόταν για τη γυναίκα του, τη Λίτσα. 

Στο μεταξύ φτάνουν η Ελένη με τον Θανάση και η Φωφώ αποκαλύπτει στην Ελένη πώς έμαθε την αλήθεια για τη "μηχανή" του άντρα της ενώ παράλληλα της λέει ότι έχει σκοπό να χωρίσει. Ο Θοδωράκης αρχίζει να έχει συμπτώματα ψυχασθένειας ενώ η Ελένη πείθει τον Θανάση ότι ο Λευτεράκης είναι υπαρκτό πρόσωπο. Στο σπίτι φτάνει και η Ισμήνη για να αποτελειώσουν τον Θοδωράκη που καταλήγει σε νευρολογική κλινική. Εκεί, μετά από μία σύντομη "εξέτασή " του από έναν τρελό που αποπειράται να τον χειρουργήσει με έναν σουγιά, λέει την ιστορία του στον γιατρό ο οποίος διαγνώνει ψύχωση και του κάνει μία ένεση για να καλμάρει.

Την επόμενη μέρα η Φωφώ ετοιμάζει βαλίτσες ενώ Ελένη και "Λευτεράκης" (που στην πραγματικότητα λέγεται Μπάμπης Ντάβος) προσπαθούν να τη μεταπείσουν. Ο γιατρός έρχεται, τον εξετάζει και επιβεβαιώνει τη διάγνωσή του, ενώ συστήνει να μη του πηγαίνουν κόντρα. Στο μεταξύ η Φωφώ αποκαλύπτει στην Ελένη ότι είναι έγκυος. Ο Θοδωράκης πιάνει τον "Λευτεράκη" να συστήνεται ως "Θοδωράκης" στο τηλέφωνο και αυτό γίνεται αφορμή να αποκαλυφθεί η αλήθεια. Η Ελένη λέει στον Θοδωράκη για την εγκυμοσύνη της Φωφώς και εκείνος που πάντα ήθελε ένα παιδί αποφασίζει να αλλάξει. Η ταινία τελειώνει με τον Θοδωράκη να πείθει τη Φωφώ ότι έχει μετανιώσει, χωρίζει με την ερωμένη του και αποκαλύπτει στη Φωφώ ότι γνωρίζει για την εγκυμοσύνη. Όλα τακτοποιούνται, εκτός από τον Θανάση που ακόμα νομίζει ότι ο Θοδωράκης είναι τρελός και του κάνει το χατίρι να πάρει τον (ανύπαρκτο) γιο του βόλτα από το χέρι, ενώ όλοι οι άλλοι τον παρακολουθούν σκασμένοι στα γέλια.

Διανομή ρόλων 

 Ντίνος Ηλιόπουλος - Θόδωρος Βλάσσης
 Κώστας Βουτσάς - Μπάμπης Ντάβος / Λευτεράκης Τσαμπαρδής
 Μάρω Κοντού - Φωφώ Βλάσση
 Γιώργος Κωνσταντίνου - Θανάσης Καδρής
 Καίτη Πάνου - Ελένη Καδρή
 Κατερίνα Γιουλάκη - Κατίνα
 Νικήτας Πλατής - τρελός
 Μαργαρίτα Αθανασίου - Ισμήνη
 Χρήστος Τσαγανέας - γιατρός
 Τζένη Κυριακού - Ρενάκι
 Άρτεμις Θεοδωρακοπούλου - καμαριέρα
 Μπέτυ Δακοπούλου - υπάλληλος γουναράδικου
 Θόδωρος Συριώτης - νοσοκόμος
 Σωτήρης Δεληκατερίνης - νοσοκόμος

Παραγωγή 
Η ταινία είναι βασισμένη στο ομότιτλο θεατρικού έργου του Αλέκου Σακελλάριου, που παρουσίασε το 1955 ο θίασος Ντίνου Ηλιόπουλου-Μίμη Φωτόπουλου.  Στα μουσικά νούμερα της εμφανίζονται ο Μανώλης Χιώτης με τη Μαίρη Λίντα και οι αδελφές Μπρόγιερ. 

Η πρεμιέρα πραγματοποιήθηκε στις 25 Φεβρουαρίου 1963. Προβλήθηκε τη σεζόν 1962-1963, έκοψε 61.734 εισιτήρια και ήρθε στην 10η θέση σε 82 ταινίες. 

Ο Αντώνης Μοσχοβάκης γράφει στην εφημερίδα Η Νίκη τον Φεβρουάριο του 1963:Το θεατρικό έργο του Σακελλάριου είναι γραμμένο με κέφι και περιέχει σπαρταριστά απρόοπτα. Η μεταφορά στην οθόνη τα διατηρεί ολ΄αυτά μαζί μ΄όλους τους διαλόγους και τα νόστιμα ή παγερά καλαμπούρια του. Παρά την πιστότητα στο θεατρικό πρωτότυπο, το σφιχτοδεμένο μοντάζ δίνει έναν ζωηρό ρυθμό στο έργο, που ζωντανεύουν επίσης το απαράμιλλο μπρίο του Ηλιόπουλου και του Βουτσά, και το ποικίλλουν μερικά αξιόλογα μουσικά νούμερα.

Παραπομπές

Εξωτερικοί σύνδεσμοι 

Ο φίλος μου ο Λευτεράκης στην Ταινιοθήκη της Ελλάδος
Ο φίλος μου ο Λευτεράκης στη Φίνος Φιλμ

Ελληνικές ταινίες
Ταινίες του 1963
Ελληνόφωνες ταινίες
Ελληνικές ασπρόμαυρες ταινίες
Ελληνικές κωμικές ταινίες
Ταινίες σε σκηνοθεσία Αλέκου Σακελλάριου
Ταινίες σε σενάριο Αλέκου Σακελλάριου
Ταινίες βασισμένες σε θεατρικά έργα
Ταινίες με μουσική σύνθεση Γεράσιμου Λαβράνου
Ταινίες γυρισμένες στην Ελλάδα
Ταινίες παραγωγής Φίνος Φιλμ